CELEX: 32021R1418
Language: et
Date: 2021-06-23 00:00:00
Title: Komisjoni delegeeritud määrus (EL) 2021/1418, 23. juuni 2021, millega muudetakse delegeeritud määrust (EL) nr 640/2014 seoses karistusnormidega loomatoetuste kavade või loomatoetusmeetmete puhul

31.8.2021   
               
               
                  ET
               
               
                  Euroopa Liidu Teataja
               
               
                  L 305/6
               
            
         KOMISJONI DELEGEERITUD MÄÄRUS (EL) 2021/1418,
         23. juuni 2021,
         millega muudetakse delegeeritud määrust (EL) nr 640/2014 seoses karistusnormidega loomatoetuste kavade või loomatoetusmeetmete puhul
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 63 lõiget 4, artikli 64 lõiget 6 ja artikli 77 lõiget 7,
         ning arvestades järgmist:
         
                     (1)
                  
                  
                     Komisjoni delegeeritud määruse (EL) nr 640/2014 (2) (mida on muudetud komisjoni delegeeritud määrusega (EL) 2021/841) (3) artikli 31 lõikes 1 on sätestatud, et toetuse kogusumma, millele toetusesaajal on asjaomaseks taotlusaastaks õigus, makstakse välja määruse (EL) nr 640/2014 artikli 30 lõike 3 kohaselt kindlaksmääratud loomade arvu alusel, tingimusel et ei avastata üle kolme kindlaksmääramata looma ja et kindlaksmääramata loomi on võimalik individuaalselt identifitseerida kõnealuse määruse artikli 2 lõike 1 punkti 7 kohase loomade identifitseerimise ja registreerimise süsteemiga ette nähtud viisil. Paraku ei hõlma loomade individuaalne identifitseerimine muid loomaliike peale veiste, lammaste ja kitsede. Lisaks on delegeeritud määruse (EL) nr 640/2014 artikli 31 lõikes 2 sätestatud, et halduskaristust kohaldatakse üksnes juhul, kui kindlaksmääramata on rohkem kui kolm looma, kuid ei viidata juhule, kus kolme või vähemat kindlaksmääramata veist, lammast ja kitse ei ole võimalik loomade identifitseerimise ja registreerimise süsteemiga ette nähtud viisil individuaalselt identifitseerida.
                  
               
                     (2)
                  
                  
                     Sellest tulenevalt tehakse delegeeritud määruse (EL) nr 640/2014 artikli 31 lõike 1 punktis b sätestatud teise tingimuse kohaselt halduskaristuste kohaldamise suhtes erand kõigile muudele loomaliikidele peale veiste, lammaste ja kitsede, kelle suhtes kohaldatakse delegeeritud määrust (EL) nr 640/2014.
                  
               
                     (3)
                  
                  
                     Seetõttu on asjakohane sõnastada määruse (EL) nr 640/2014 artikli 31 lõike 1 punkt b ümber nii, et individuaalse identifitseerimise nõuet kohaldataks üksnes veiste, lammaste ja kitsede suhtes.
                  
               
                     (4)
                  
                  
                     Delegeeritud määruse (EL) nr 640/2014 artikli 31 lõikes 2 ei ole sätestatud karistust juhuks, kui kuni kolme kindlaksmääramata veist, lammast ja kitse ei ole võimalik individuaalselt identifitseerida, mis tähendab, et kadunud on loomade identsus ja jälgitavus loomade identifitseerimise ja registreerimise süsteemi vahendite abil. See viib olukorrani, kus nõuete vähem rängad rikkumised, mis põhinevad üksnes kindlaksmääramata loomade arvul, tooksid kaasa karistused, kuid rängemad rikkumised, mis puudutavad loomi (veised, lambad ja kitsed), keda ei ole võimalik identifitseerida, oleksid ilma tagajärgedeta.
                  
               
                     (5)
                  
                  
                     Seepärast on asjakohane ette näha halduskaristused ka nõuete rängemate rikkumiste puhul, mis hõlmavad olukorda, kus kindlaksmääramata veiseid, lambaid ja kitsi, olenemata nende arvust, ei ole võimalik loomade identifitseerimise ja registreerimise süsteemiga ette nähtud viisil individuaalselt identifitseerida.
                  
               
                     (6)
                  
                  
                     Seepärast tuleks delegeeritud määrust (EL) nr 640/2014 vastavalt muuta.
                  
               
                     (7)
                  
                  
                     Analoogselt delegeeritud määrusega (EL) 2021/841 tuleks seda kohaldada 1. jaanuaril 2021 algava taotlusaasta või toetusperioodi kohta esitatud toetuse- ja maksetaotluste suhtes,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) nr 640/2014 artiklit 31 muudetakse järgmiselt:
            
                        a)
                     
                     
                        lõike 1 punkt b asendatakse järgmisega:
                        
                                    „b)
                                 
                                 
                                    kindlaksmääramata veiseid, lambaid ja kitsi on võimalik loomade identifitseerimise ja registreerimise süsteemiga ette nähtud viisil individuaalselt identifitseerida.“;
                                 
                              
                  
                        b)
                     
                     
                        lõike 2 esimeses lõigus asendatakse sissejuhatav osa järgmisega:
                        „Kui kindlaksmääramata on rohkem kui kolm looma või kui kindlaksmääramata veiseid, lambaid ja kitsi ei ole võimalik loomade identifitseerimise ja registreerimise süsteemiga ette nähtud viisil individuaalselt identifitseerida, vähendatakse toetuse kogusummat, mida toetusesaajal on õigus asjaomasel taotlusaastal lõikes 1 osutatud toetuskava või -meetme või sellise toetusmeetmega seotud tegevuse liigi alusel saada:“.
                     
                  
         
            Artikkel 2
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse 1. jaanuaril 2021 algava taotlusaasta või toetusperioodi kohta esitatud toetuse- ja maksetaotluste suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 549.
         
            (2)  Komisjoni 11. märtsi 2014. aasta delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas ning otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.6.2014, lk 48).
         
            (3)  Komisjoni 19. veebruari 2021. aasta delegeeritud määrus (EL) 2021/841, millega muudetakse delegeeritud määrust (EL) nr 640/2014 nõuete rikkumise osas seoses veiste ning lammaste ja kitsede identifitseerimise ja registreerimise süsteemiga ning seoses halduskaristuste taseme arvutamisega loomatoetuste kavade või loomatoetusmeetmete alusel deklareeritud loomade puhul (ELT L 186, 27.5.2021, lk 12).